EUROOPAN KOMISSIO Bryssel 24.4.2015 JOIN(2015) 12 final YHTEINEN KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2014



Yhteenveto Hongkong palautettiin Kiinan kansantasavallalle vuonna 1997. Euroopan unioni ja sen jäsenvaltiot ovat siitä lähtien seuranneet tiiviisti Hongkongin erityishallintoalueen taloudellista ja poliittista kehitystä tilanteessa, jossa noudatetaan periaatetta ”yksi maa, kaksi järjestelmää”. Euroopan parlamentille vuonna 1997 annetun sitoumuksen mukaisesti Hongkongin kehityksestä laaditaan vuosittain kertomus. Tämä 17. vuosikertomus koskee kehitystä vuonna 2014. EU pitää kiinni ”yhden Kiinan” politiikasta ja tukee ”yksi maa, kaksi järjestelmää” -periaatetta ja sen täytäntöönpanoa. EU katsoo, että yhden maan ja kahden järjestelmän periaate toimi vuonna 2014 haasteista huolimatta edelleen hyvin ja siitä oli hyötyä paitsi Hongkongille ja koko Kiinalle myös kansainväliselle yhteisölle. Tuomioistuinlaitos toimi edelleen riippumattomasti ja noudatti järjestelmällisesti asianmukaisia menettelyjä. Oikeusvaltioperiaate säilyi laajan kansalaistottelemattomuuskampanjan aikana hallinnon, talouden toimijoiden ja väestön enemmistön johtavana periaatteena. Korruption vastainen toiminta oli edelleen voimakasta, mistä ovat osoituksena kahdelle korkean tason henkilölle annetut tuomiot sekä myönteiset hyvän hallinnon indikaattorit. Kahta välikohtausta lukuun ottamatta poliisin toiminta kolme kuukautta kestäneiden demokratiaa kannattavien katumielenosoitusten aikana oli ammattimaista ja voimankäyttö oikeasuhteista. Tiedonvälityksen vapautta pidettiin edelleen yllä, vaikkakin tiedotusvälineiden edustajiin kohdistuneet hyökkäykset aiheuttivat aiempaa enemmän huolta. Markkinatalousjärjestelmä toimi edelleen tehokkaasti, ja Hongkong säilytti paikkansa kilpailukykyisenä kansainvälisenä liiketoimintakeskuksena ja Manner-Kiinan kanssa harjoitettavan liiketoiminnan ensisijaisena keskuksena. Hongkongin demokratiakehitys on kriittisessä vaiheessa. Kaupungissa on nähty ennen kokemattomia protesteja ja käyty aiempaa kärjistyneempiä ja intensiivisempiä keskusteluja, jotka ovat paljastaneet niin poliittisia kuin sosioekonomisiakin jakolinjoja. EU toistaa olevansa sitoutunut vahvistamaan Hongkongissa demokratiaa ja oikeusvaltioperiaatteen kunnioittamista, tuomioistuinlaitoksen riippumattomuutta, perusvapauksia ja -oikeuksia, avoimuutta, tiedonsaannin vapautta ja ilmaisunvapautta. Koska EU:lla on rooli Hongkongin tulevaisuudessa, se tukee Hongkongin peruslain mukaisesti yleisen äänioikeuden käyttöönottoa vuonna 2017 järjestettävissä hallintojohtajan vaaleissa ja vuonna 2020 järjestettävissä lainsäädäntöneuvoston vaaleissa. EU tukee Hongkongin asukkaiden toivetta laajasta poliittisesta osallistumisesta sekä aidosta valinnanvapaudesta vuoden 2017 hallintojohtajan vaaleissa ja niistä eteenpäin. Vastuuvelvollinen hallinto edistää vakautta ja vaurautta, tukee perusoikeuksien ja -vapauksien suojelua ja auttaa Hongkongia säilyttämään asemansa ja kilpailukykynsä keskeisenä kansainvälisenä liiketoimintakeskuksena. Yleinen äänioikeus antaisi hallinnolle laajemman tuen kansalaisilta ja suuremman legitimiteetin tavoitella Hongkongin taloudellisia tavoitteita ja ratkaista sosiaalisia haasteita. EU toivoo, että Hongkong pystyy rakentavan keskustelun kautta pääsemään pian yhteisymmärrykseen vaalijärjestelmästä, joka on demokraattinen, oikeudenmukainen, avoin ja läpinäkyvä. EU toivoo myös, että prosessi yleisen äänioikeuden ottamiseksi käyttöön kaikkien lainsäädäntöneuvoston jäsenten valinnassa vuonna 2020 käynnistettäisiin viipymättä. EU kunnioittaa itsemääräämisoikeuden periaatetta, mutta se on valmis tekemään vaalijärjestelmän uudistamiseen liittyvissä asioissa yhteistyötä, joka kattaa muun muassa parlamenttienvälisen vaihtotoiminnan ja demokratiakehitystä koskevien käytännön kokemusten vaihtamisen. Poliittinen kehitys Yleisen äänioikeuden ottaminen käyttöön hallintojohtajan vaaleissa vuonna 2017 on edelleen Hongkongin tärkein sisäinen kysymys. Hongkongin erityishallintoalueen peruslain mukaan hallintojohtajan ja lainsäädäntöneuvoston on noudatettava viisivaiheista perustuslaillista menettelyä. Erityishallintoalueen hallitus käynnisti ensimmäisen vaiheen 15. heinäkuuta 2014, kun hallintojohtaja Chun-ying Leung toimitti Kiinan kansankongressin pysyvälle komitealle raportin, jossa ehdotettiin hallintojohtajan vaalitavan uudistamista. Ehdotus perustui viisi kuukautta kestäneeseen julkiseen kuulemiseen, johon saatiin vastauksena 124 700 kirjallista ehdotusta. Hallintojohtajan raportin mukaan keskeinen keskustelunaihe oli ehdokkaiden nimeäminen. Raportissa ehdotettiin, että ehdokkaat nimeäisi Hongkongin peruslain määräysten mukainen nimeämiskomitea, jossa on 1 200 jäsentä. Raportissa hylättiin demokratiaa ajavien oppositiopuolueiden kannattama ajatus siitä, että kansalaiset tai poliittiset puolueet nimeäisivät ehdokkaat. Kyseiset oppositiopuolueet katsoivat, että komiteanimeäminen ei ole demokratianormien mukaista ja estäisi tehokkaasti demokratiaa ajavien ehdokkaiden tulemisen nimetyiksi. Julkisen kuulemisen jälkeen kansalaisyhteiskuntaryhmittymä ”Occupy Central with Love and Peace” järjesti epävirallisen kansanäänestyksen 20.–29. kesäkuuta. Ääniä annettiin lähes 800 000, huomattavasti odotettua enemmän, ja valtaosa äänestäneistä kannatti sitä, että kansalaiset tai poliittiset puolueet nimeäisivät ehdokkaat. Elokuussa hallitusta tukeva kansalaisyhteiskuntaryhmittymä ”Alliance for Peace and Democracy” keräsi 1,5 miljoonaa allekirjoitusta, joilla vastustettiin ”Occupy Central” -kampanjaa ja tuettiin hallinnon linjaa. Allekirjoittajien joukossa oli hallintojohtaja Chun-ying Leung ja muita korkeita virkamiehiä. Keskustelu sai lisäpontta Kiinan valtioneuvoston 10. kesäkuuta 2014 julkaisemasta valkoisesta kirjasta, joka käsittelee ”yksi maa, kaksi järjestelmää” -periaatteen käytännön toteutumista Hongkongin erityishallintoalueella (”The Practice of the ’One Country, Two Systems’ Policy in the Hong Kong SAR”). Valkoisessa kirjassa korostetaan, että Hongkongilla on laaja itsehallinto keskushallinnon alaisuudessa ja että keskushallinnolla on laajat valtuudet hallita erityishallintoaluetta. Lisäksi siinä mainitaan erikseen tarve suojella Kiinan itsemääräämisoikeutta, turvallisuutta ja kehitystavoitteita. Valkoisessa kirjassa todetaan lisäksi, että ”maan rakastaminen” on Hongkongin virkamiesten, myös tuomareiden ja muun tuomioistuinhenkilöstön, perustavanlaatuinen poliittinen velvollisuus. Keskushallinnon edustajat väittivät, että valkoisessa kirjassa todettiin pelkästään nykytilanne eikä luotu uutta politiikkaa, mutta monet Hongkongissa pitivät asiakirjaa yrityksenä vähentää Hongkongin ”laajaa itsehallintoa” ja heikentää Hongkongin tuomioistuinlaitoksen riippumattomuutta. Kiinan kansankongressin pysyvä komitea teki 31. elokuuta 2014 yksimielisen päätöksen puitteista, jotka koskevat Hongkongin ensimmäisiä ”yksi henkilö, yksi ääni” -vaaleja. Periaatetta sovelletaan hallintojohtajan vaaleissa vuonna 2017. Näiden puitteiden mukaan ainoastaan kaksi tai kolme sellaista ehdokasta, jotka ovat saaneet 1 200-jäseniseltä nimeämiskomitealta vähintään 601 ääntä, voisi tavoitella hallintojohtajan paikkaa. Nimeämiskomitea puolestaan jakaantuisi nykyisen vaalikomitean tapaan neljään sektoriin, ja sen jäsenistön valitsisivat noin 250 000 henkilö- ja yritysäänestäjää. Kiinan kansankongressin pysyvän komitean päätöstä pidettiin laajasti odotettua rajoittavampana, ja oppositioryhmien mukaan rajoittavuudelle ei ollut perusteita. Hongkongin asianajajayhdistys kuvaili päätöstä ”kohtuuttoman rajoittavaksi”. Hallitus ja lainsäädäntöneuvoston puhemies väittivät, että Kiinan kansankongressin päätöksessä oli edelleen useita joustomahdollisuuksia, joita voitaisiin hyödyntää vaalijärjestelmän demokraattisuuden parantamiseksi. Merkittävin reaktio Kiinan kansankongressin päätökseen oli eri opiskelijaryhmien ja muiden demokratia-aktivistien syyskuussa käynnistämä kampanja. Aktivistit estivät 27. syyskuuta lähtien liikenteen Hongkongin keskeisillä liikenneväylillä, ja mielenosoittajat piirittivät lainsäädäntövallan ja hallinnon tärkeimpiä rakennuksia. Poliisi turvautui 28. syyskuuta kyynelkaasuun niin suuressa määrin, että sitä pidettiin yleisesti kohtuuttomana. Tämä sähköisti mielenosoituksia niin, että mielenosoittajia oli enimmillään arviolta 100 000. Yksittäisiä väkivaltaisuuksia lukuun ottamatta mielenosoittajien ylivoimainen enemmistö käyttäytyi rauhallisesti ja poliisin voimankäyttö oli minimaalista. Julkisen paheksunnan lisääntyessä mielenosoitukset tyrehtyivät asteittain. Tuomioistuinten päätösten perusteella tiesulut purettiin vähitellen, viimeinen 15. joulukuuta. Hallinto ryhtyi hitaasti käymään vuoropuhelua mielenosoittajien kanssa ja etsimään kompromissiratkaisua. Mielenosoitusten aikana monet kansainväliset johtajat, kuten YK:n pääsihteeri Ban Ki-moon, Yhdistyneen kuningaskunnan pääministeri David Cameron ja EU:n korkea edustaja Catherine Ashton, antoivat lausuntoja, joissa molempia osapuolia kehotettiin toimimaan maltillisesti ja pyrkimään poliittisen pattitilanteen rauhanomaiseen ratkaisemiseen. Vaikka mielenosoitukset olivat alun perin poliittisia, niissä paljastui merkittäviä sosioekonomisia huolenaiheita. Näiden taustalla oli toimeentulokysymyksiä sekä etenkin nuorten keskuudessa tunne taloudellisesta syrjäytymisestä sellaisen poliittisen järjestelmän vuoksi, jonka uskotaan suosivan liike-elämän eliittiä, jonka tärkeimpänä tavoitteena on säilyttää hyvät suhteet keskushallintoon.

Akateemiset tutkimukset ovat osoittaneet, että Hongkongin nuoret samastuvat voimakkaammin Hongkongiin kuin Kiinaan kokonaisuudessaan ja pelkäävät Kiinan loukkaavan Hongkongin oikeusvaltioperiaatetta, oikeuksia ja vapauksia. Hongkongin erityishallintoalueen hallitus julkaisi 7. tammikuuta 2015 viisivaiheisen menettelyn ulkopuolella raportin, joka heijasti kansan mielipiteitä ja toiveita ajanjaksolla 31.8.–15.12.2014. Raportti oli hallinnon myönnytys mieltään osoittaneille opiskelijoille, mutta nämä kritisoivat hallitusta siitä, ettei heidän keskeisiin huolenaiheisiinsa vastattu. Lainsäädäntöneuvosto Toimeenpanovallan ja lainsäädäntövallan käyttäjien väliset suhteet kiristyivät entisestään vuonna 2014, kun opposition lainsäätäjät järjestivät yhteistyön vastaisen kampanjan ja käyttivät jarrutustaktiikkaa viivyttääkseen hallituksen aloitteita. Lainsäädäntöneuvoston puhemies käytti moneen kertaan päätösvaltaansa keskustelujen lopettamiseksi. Asiaa koskevassa oikeusmenettelyssä tuomioistuin teki ratkaisun puhemiehen hyväksi. Lainsäädäntöneuvoston keskustelujen kannalta voisi olla hyödyllistä laatia nykyistä selkeämmät keskustelujen käymistä koskevat kirjalliset säännöt. Lainsäädäntöneuvoston valtuuskunta vieraili huhtikuussa puhemiehen johdolla Shanghaissa keskustelemassa keskushallinnon korkeiden virkamiesten kanssa lainsäädäntöuudistuksesta. Kesäkuussa ja marraskuussa radikaalit mielenosoittajat hyökkäsivät Hongkongin lainsäädäntöneuvoston rakennuksiin. Hyökkäyksessä loukkaantui joitakin lainsäädäntöneuvoston henkilöstön jäseniä ja rakennuksille aiheutui vahinkoa. Oikeusvaltioperiaate ja tuomioistuinlaitos Vuonna 2014 oikeusvaltioperiaatetta noudatettiin yleisesti ja tuomioistuinlaitos säilytti korkeat norminsa. Puolueet nostivat useita oikeusjuttuja, joilla olisi ollut merkittäviä poliittisia vaikutuksia, mutta tuomioistuimet toimivat edelleen riippumattomasti ja ammattimaisesti eivätkä antaneet ulkoisten tekijöiden tai poliittisten näkökohtien vaikuttaa toimintaansa. Näkyviä esimerkkejä tästä olivat esimerkiksi useat talouden toimijoiden tuomioistuimissa nostamat kieltokanteet, joissa kyseenalaistettiin onnistuneesti syys-joulukuussa järjestettyjen mielenosoitusten yhteydessä rakennettujen tiesulkujen laillisuus. Tuomioistuimet noudattivat asianmukaista menettelyä – molemmilla osapuolilla oli yhtäläinen oikeussuoja, tarjolla oli oikeusapua, käsittelyt olivat julkisia ja tuomioistuimen ratkaisut julkaistiin ja niitä noudatettiin. Hongkongin tuomioistuinlaitoksen puolueettomuudesta todistavat myös korruptiosyytteiden pohjalta annetut tuomiot entiselle hallinnon kansliapäällikölle ja kiinteistömogulille, joista molemmat olivat vankilassa muutoksenhaun ajan. Maailman talousfoorumin vuosia 2014–2015 koskevassa kilpailukykyvertailussa Hongkong sijoitettiin tuomioistuinlaitoksen riippumattomuuden osalta viidennelle sijalle 144 oikeudenkäyttöalueen joukossa ja ensimmäiselle sijalle Aasiassa. Joitakin ongelmia on kuitenkin vielä ratkaistava, kuten vaikeudet tuomarien palkkaamisessa, tuomioistuinten avustavan henkilöstön riittämättömyys sekä alhaiset palkkiot, joita lakimiehille maksetaan oikeusaputapauksissa erityisesti rikosasioiden yhteydessä. Tuomioistuinlaitoksen riippumattomuuden ja oikeusvaltioperiaatteen täysimääräisen kunnioittamisen säilyttäminen on välttämätöntä, jotta voidaan pitää yllä Hongkongin demokraattista uskottavuutta, sen asemaa kansainvälisenä liiketoimintakeskuksena ja sen kasvavaa merkitystä sovittelun ja välimiestoiminnan kansainvälisenä keskuksena. Lainvalvonta Hongkongin yleinen järjestys parani kaiken kaikkiaan vuonna 2014: poliisiylijohtaja Andy Tsangin mukaan rikosten määrä väheni 7,1 prosenttia vuoteen 2013 verrattuna, 72 911 tapauksesta 67 740 tapaukseen. Rikosten määrä oli alimmillaan sitten vuoden 1997. Kansalaistottelemattomuuden aikana poliisioperaatiot olivat edelleen erittäin läpinäkyviä, ja poliisin toiminta oli muutamaa huomattavaa poikkeusta lukuun ottamatta ammattimaista ja voimankäyttö oikeasuhteista. Poikkeuksia olivat muun muassa kyynelkaasun liiallinen käyttö 28. syyskuuta sekä mielenosoittajan pahoinpitely 15. lokakuuta seitsemän poliisin voimin. Paikallinen televisioasema sattui kuvaamaan viimeksi mainitun tilanteen. Kyseisiä seitsemää poliisia vastaan on käynnistetty oikeudenkäynti. Mielenosoitusten aikana pidätettiin kaikkiaan 955 henkilöä epäiltyinä erilaisista rikoksista. Poliisin tarkoituksena oli saattaa kaikki tutkimukset päätökseen kolmen kuukauden kuluessa. Tähän mennessä 30 mielenosoittajien johtajaa on pidätetty ja vapautettu tutkimusten ajaksi. Poliiseja koskevia valituksia käsittelevä toimisto vastaanotti 1 972 valitusta, joista ainoastaan 106 otettiin käsittelyyn (loput pääasiassa kansalaisilta saadut valitukset oli tehty tiedotusvälineiden raportoinnin ja uutislähetysten perusteella). Poliiseista tehtyjä valituksia käsittelevän riippumattoman neuvoston jäsenet tarkkailivat tutkimuksia, myös sitä, joka koski mielenosoittajan pahoinpitelyä. Korruption torjunta Korruption katsottiin olevan yleisesti ottaen hyvin hallinnassa, myös virkamieskunnan osalta. Korruptiontorjuntajärjestelmä toimi edelleen tehokkaasti ja kestävästi, mutta Hongkong putosi silti kaksi sijaa sijalle 17 Transparency Internationalin vuoden 2014 korruptiovertailussa, joka käsitti 175 maata. Tämän riippumattoman tutkimusyrityksen laatiman tutkimuksen mukaan ainoastaan 1,5 prosenttia vastaajista ilmoitti kohdanneensa korruptiota viimeksi kuluneiden 12 kuukauden aikana. Vastaajista 81 prosenttia piti riippumattoman korruptionvastaisen komitean (ICAC) toimintaa tehokkaana ja 97 prosenttia piti sitä tukemisen arvoisena. ICAC tutki 114 tapauksen yhteydessä 222:ta henkilöä vuonna 2014. Henkilöperusteisten tuomioiden osuus kasvoi 78 prosentista 85 prosenttiin ja asiaperusteisten tuomioiden osuus 81 prosentista 87 prosenttiin vuoteen 2013 verrattuna. Kaikista vuonna 2014 vastaanotetuista korruptiota koskevista valituksista 63 prosenttia liittyi yksityiseen sektoriin, 30 prosenttia hallituksen osastoihin ja 7 prosenttia julkisiin elimiin. ICAC tutkii parhaillaan useita paljon julkisuutta saaneita valituksia. Yksi niistä liittyy laittomiin poliittisiin lahjoituksiin, joita Next Median omistajan Jimmy Lain väitetään tehneen useille demokratiaa ajaville puolueille ja poliitikoille. Eräässä toisessa valituksessa väitetään, että hallintojohtaja Chun-ying Leung on vastaanottanut laittoman ja ilmoittamattoman maksun yksityiseltä yritykseltä aloitettuaan hallintojohtajan tehtävässä, vaikka maksun perustana ollut palvelu tapahtui jo aikaisemmin. Oikeusministeri valtuutti pääsyyttäjän käsittelemään tätä valitusta, jotta vältettäisiin epäilyt jääviydestä tai puolueellisuudesta asian käsittelyssä. Yksi tutkittavana oleva valitus, joka on peräisin vuodelta 2012, sisältää entistä hallintojohtajaa Donald Tsangia koskevia väitteitä. Nämä tapaukset testaavat ICAC:n ja tuomioistuinlaitoksen kykyä tutkia ja käsitellä paljon julkisuutta saaneita korruptiotapauksia riippumattomasti, puolueettomasti ja poliittisia näkökohtia huomioimatta. Entiselle hallinnon kansliapäällikölle ja kiinteistömogulille 23. joulukuuta annetut tuomiot viittaavat siihen, että ICAC ja tuomioistuinlaitos hoitavat korruption vastaisia tehtäviään ketään tai mitään pelkäämättä tai suosimatta. Yhtäläiset mahdollisuudet Taloudellisia, sosiaalisia ja sivistyksellisiä oikeuksia käsittelevä Yhdistyneiden kansakuntien (YK) komitea ilmaisi 8. toukokuuta 2014 huolensa ja antoi suosituksia seuraavista aiheista: i) kattavien ihmisoikeusinstituutioiden ja -lainsäädännön puute; ii) maahanmuuttokysymyksiin liittyvien ongelmien lisääntyminen ja pakolaisten, turvapaikanhakijoiden ja siirtotyöläisten suojelun puute; ja iii) puutteellinen julkinen asuntotuotanto ja sosiaalisten ja taloudellisten erojen kasvaminen hongkongilaisten välillä.

Tasa-arvokomissio vastaanotti 100 000 kannanottoa vastauksena julkiseen kuulemiseensa, joka koski syrjinnänvastaisen lainsäädännön tarkistamista. Se esittää viimeistään vuoden 2015 jälkipuoliskolla hallitukselle suosituksia sisältävän raportin. Se tekee myös suosituksia, jotka koskevat homo- ja biseksuaalisten sekä trans- ja intersukupuolisten henkilöiden (HLBTI) yhtäläisten mahdollisuuksien edistämistä niin lainsäädännön kuin käytännön toimenpiteidenkin kautta. Parhaillaan on käynnissä Hongkongin lainsäädännön tarkistaminen samaa sukupuolta olevien ja transsukupuolisten henkilöiden avioliittojen osalta. Myönteinen askel otettiin, kun hallitus otti etnisten vähemmistöjen asiaa ajavien ryhmien pitkään toistettujen pyyntöjen jälkeen käyttöön koulujen opetusohjelmia koskevat erityisjärjestelyt niitä varten, jotka eivät puhu kiinaa äidinkielenään. Niinpä kouluvuodesta 2014/2015 alkaen perus- ja keskiasteen kouluissa voi opiskella kiinaa vieraana kielenä ja käytössä on myös opetuksen tukimateriaaleja ja arviointivälineitä. Naisten syrjinnän poistamista käsittelevä YK:n komitea suositteli 23. lokakuuta, että Hongkong vahvistaisi naisten komission valtuuksia ja lisäisi naisten edustusta julkisessa ja poliittisessa elämässä. Komitea kehotti myös tehostamaan toimia nais- ja tyttökaupan perussyiden kitkemiseksi sekä ihmiskaupanvastaisen lainsäädännön hyväksymiseksi. Lisäksi se suositteli parantamaan ulkomaalaisten naispuolisten kotitaloustyöntekijöiden suojelua työnantajien ja työnvälitystoimistojen harjoittamalta syrjinnältä ja hyväksikäytöltä. Sukupuolten tasa-arvoa parannettiin konkreettisesti edellyttämällä, että kaikki hallituksen osastot käyttävät sukupuolinäkökulman valtavirtaistamista koskevaa tarkistuslistaa hallituksen politiikkoja muotoillessaan. Hallitus sitoutui lisäksi itse nostamaan naisten osuuden neuvoa-antavissa ja lakisääteisissä elimissä 30 prosentista 35 prosenttiin. Lainsäädäntöneuvosto hyväksyi 18. joulukuuta palvelussuhdelakiin muutoksen, jolla yksityissektorin miespuoliset työntekijät saivat oikeuden enintään kolmen päivän mittaiseen isyyslomaan. Tiedotusvälineet Hongkongin ensimmäinen lehdistönvapausvertailu julkaistiin 23. huhtikuuta. Vertailusta kävi ilmi, että toimittajat arvioivat lehdistönvapauden asteeksi 42 prosenttia, kun taas yleisö arvioi sen olevan hieman korkeampi eli 49,4 prosenttia. Itsesensuuri oli edelleen keskeinen huolenaihe. Toimittajat arvioivat itsesensuurin tasoksi 6,9 asteikolla 0–10 (jossa 10 tarkoittaa erittäin yleistä), yleisön arvio oli 5,4. Omistajien tai johtoryhmän painostuksen tasoksi toimittajat arvioivat 6,5. Yleisön arvion mukaan taso oli 6,2. Hongkongin journalistiliitto julkaisi 21. vuosikertomuksensa Press Freedom Under Siege — Grave Threats to Freedom of Expression in Hong Kong, jossa käsitellään lehdistönvapautta ja ilmaisuvapauteen kohdistuvia vakavia uhkia Hongkongissa, heinäkuussa 2014. Kertomuksen mukaan vuosi 2014 oli lehdistönvapauden kannalta synkin vuosikymmeniin. Toimittajiin kohdistui useita hyökkäyksiä, kuten Ming Pao Daily News -lehden entisen päätoimittajan Kevin Laun raaka pahoinpitely helmikuussa. Joitakin toimittajia oli erotettu ja toisia siirretty kriittisten näkemysten vuoksi käsittelemään vähemmän arkaluontoisia asioita. Tämän takia julkaisujen hyvään toimitustapaan kohdistui painetta. Journalistiliitto kirjasi ajanjaksolta 22.9.–29.10. kaikkiaan 24 toimittajiin kohdistunutta hyökkäystä, ja se syytti poliisia liiallisesta voimankäytöstä ja tiedotusvälineiden toiminnan estämisestä. Lokakuun 26. päivänä hallintojohtaja ja Hongkongin hallitus tuomitsivat ankarasti välikohtauksen, jossa tuntemattomat hyökkääjät kävivät toimittajien kimppuun. Opposition tiedotusvälineiden omistajiin kuuluva Jimmy Lai joutui useiden hyökkäysten, muun muassa tuhopolton, kohteeksi vuoden 2014 lopulla. Sähköisten viestinten vapaudesta esitettiin erittäin huolestuneita näkemyksiä sen jälkeen, kun Hongkongin hallitus oli päättänyt olla myöntämättä vapaasti vastaanotettavia tv-lähetyksiä koskevaa lupaa yhdelle innovatiivisimmista hakijoista, Hong Kong Television Networkille. Myös kansainväliset ryhmät raportoivat lehdistönvapauden heikentyneen Hongkongissa. Toimittajat ilman rajoja -järjestö sijoitti Hongkongin lehdistönvapausvertailussa maailmanlaajuisesti sijalle 61. Vuonna 2013 Hongkong oli sijalla 58, vuonna 2002 puolestaan sijalla 18. Järjestö totesi, että Kiina voi kasvavan taloudellisen painoarvonsa ansiosta laajentaa vaikutusvaltaansa Hongkongin, Macaon ja Taiwanin tiedotusvälineisiin ja että tiedotusvälineiden riippumattomuus on nyt vaarassa näillä kolmella alueella. Vaikka Hongkongin tiedotusvälineet toimivat edelleen vapaasti ja toivat kuuluviin hyvinkin erilaisia näkemyksiä, poliittinen ja taloudellinen paine saattaa uhata toimituksellista riippumattomuutta. Myös toimittajiin kohdistuneet aggressiiviset teot, joista muutamat olivat vakavia, ovat huolestuttavia ja edellyttävät viranomaisten jatkuvaa ja tiivistä huomiota. Talouskehitys Hongkong kukoisti edelleen rahoituksen ja kaupan kansainvälisenä keskuksena Itä-Aasiassa ja hyödynsi Kiinan ja Aasian talouksien nopeaa kehitystä. Hongkong säilyi maailman johtavien markkinoiden joukossa osakekaupan, yksityisen pääomasijoittamisen, varallisuudenhoidon ja ulkomaanvaluutan aloilla. Vuoden 2014 lopussa Hongkongin osakemarkkinat olivat markkina-arvossa mitattuna Aasian kolmanneksi ja maailman seitsemänneksi suurimmat. Hongkong oli Aasian toiseksi suurin yksityisen pääomasijoittamisen keskus ja hallinnoi syyskuun 2014 lopussa noin 21:tä prosenttia alueen koko pääomavarannosta. Kansainvälisen järjestelypankin kolmen vuoden välein laatiman tutkimuksen mukaan Hongkongilla oli maailman viidenneksi suurimmat valuuttamarkkinat, joiden päivittäinen valuutan nettoliikevaihto oli 275 miljardia Yhdysvaltain dollaria vuonna 2013. Loppuvuoteen osuneet lukuisat sopimukset nostivat Hongkongin vuonna 2014 New Yorkin jälkeen toiselle sijalle pääomanhankinnassa (listautumisannit) mitattuna. Hongkong on maailmanlaajuisesti myös yksi suurimmista suorien ulkomaisten sijoitusten vastaanottajista ja lähteistä. YK:n kauppa- ja kehityskonferenssin vuonna 2014 julkaiseman vuosittaisen maailman investointiraportin mukaan Hongkong oli Aasian toiseksi suurin suorien ulkomaisten sijoitusten vastaanottaja Kiinan jälkeen ja Aasian kolmanneksi suurin suorien ulkomaisten sijoitusten lähde Japanin ja Kiinan jälkeen. Sen menestykseen antoivat panoksensa sen instituutiot, sijainti ja asiantuntemus palvelusektorilla sekä sen perustana oleva oikeusvaltioperiaate. Taloudellinen yhdentyminen Manner-Kiinaan tiivistyi vuonna 2014 RMB-määräisen offshore-liiketoiminnan jatkuvan kehittämisen, Hongkongin ja Shanghain pörssien yhteyksien ja mannerkiinalaisten yritysten merkittävien Hongkongiin suuntautuneiden investointien myötä. Hongkong säilytti korkean sijoituksensa monissa kansainvälisissä tutkimuksissa, joissa mitattiin talouden vapautta ja kilpailukykyä. Hongkongin BKT:n reaalikasvu oli 2,3 prosenttia vuonna 2014. Vuonna 2013 kasvu oli 2,9 prosenttia. Kasvua pitivät yllä lähinnä kotimainen kulutus ja palveluiden vienti. Työmarkkinat toimivat kestävästi, ja työttömyysaste pysyi suurimman osan vuodesta enintään 3,3 prosentissa. Kuluttajahintainflaatio kasvoi 4,4 prosentilla vuonna 2014. Tavaroiden kokonaisviennin vuotuinen kasvu oli 3,2 prosenttia vuonna 2014, kun se vuonna 2013 oli ollut 3,6 prosenttia. Alueella vierailijoiden kokonaismäärä kasvoi 12 prosenttia, 60,8 miljoonaan vuonna 2014. Väitteet siitä, että Occupy Central -liike olisi vaikuttanut talouteen, eivät saa tukea taloutta koskevista tiedoista, vaikka protestialueilla sijaitsevat yritykset joutuivatkin kärsimään. Vähittäiskauppa oli hidastunut jo kauan ennen mielenosoituksia – suosittujen ylellisyystuotteiden (kuten kellojen ja korujen) myynti turisteille supistui yli 10 prosenttia Kiinan talouden hidastumisen ja Manner-Kiinan korruptionvastaisen kampanjan vuoksi. Hongkongin ja Manner-Kiinan taloussuhteet syvenivät edelleen kaupan ja rajatylittävien investointien ansiosta sekä Hongkongin kehittyessä RMB:n offshore-keskuksena. Hongkongin erityishallintoalueella oli suurin Manner-Kiinan ulkopuolinen RMB-määräisten talletusten varanto, yli biljoona juania (renminbi) vuonna 2014. Keskushallinnon hyväksynnän saatuaan Hongkongin rahaviranomainen poisti marraskuussa 2014 Hongkongin asukkaiden 20 000 juanin päivittäisen valuutanvaihtorajoituksen. Tämä sääntelymuutos tasoitti tietä RMB-määräisen valuutan vapaammalle virtaamiselle onshore- ja offshore-markkinoiden välillä, ja sen odotetaan helpottavan RMB-määräisten offshore-valuuttamarkkinoiden laajempaa kasvua. Vaikka Hongkongilla onkin merkittävä etulyöntiasema, kilpailu kiristyy jatkuvasti, sillä keskushallinto on käynnistänyt RMB-määräistä liiketoimintaa asteittain myös muissa rahoituskeskuksissa. Hongkong on toiminut edelleen Kiinan pääomamarkkinoiden uudistamisen testiympäristönä. Shanghain ja Hongkongin pörssit yhteen liittävä pilottihanke (Shanghai-Hong Kong Stock Connect) käynnistettiin 17. marraskuuta 2014. Hanke on yhteistä markkinoille pääsyä edistävä ohjelma, jonka kautta Hongkongin ja Manner-Kiinan sijoittajat voivat harjoittaa toistensa markkinoilla listattujen osakkeiden kauppaa ja selvitystoimintaa omilla paikallisilla markkinoillaan toimivan pörssi- ja selvitysyhtiön kautta. Vaikka kauppa oli alkujaksolla hiljaista, on odotettavissa, että pilottihanke kehittyessään ja kypsyessään lisää kiinalaisten investointeja Hongkongiin ja päinvastoin. On myös odotettavissa, että se johtaa Kiinan pääomamarkkinoiden syvempään integroitumiseen maailmantalouteen. Hanke vahvisti Hongkongin johtavan aseman RMB:n offshore-keskuksena. Rahoitusyhteistyön lisäksi Hongkong ja Kiina allekirjoittivat 18. joulukuuta tiiviimpää taloudellista kumppanuutta koskevan järjestelyn (CEPA, Closer Economic Partnership Arrangement) mukaisen täydentävän sopimuksen vapauttaakseen palvelukaupan Guangdongin maakunnan ja Hongkongin välillä. Sopimus esiteltiin mallina palvelukaupan vapauttamisen perusperiaatteiden käyttöönotolle koko Kiinaa silmällä pitäen. Keskushallinto ilmoitti vuonna 2011, että sen tavoitteena on ottaa vapauttamisen perusperiaatteet käyttöön Manner-Kiinan ja Hongkongin välisessä palvelukaupassa siihen mennessä, kun 12. viisivuotissuunnitelman voimassaolo päättyy vuonna 2015. Ulkosuhteissa Hongkongilla oli aktiivinen rooli Maailman kauppajärjestössä (WTO), ja se oli edelleen sitoutunut maailmankaupan vapauttamiseen. Tässä yhteydessä Hongkong oli ensimmäinen WTO:n jäsen, joka ilmoitti WTO:lle kaupan helpottamista koskevan sopimuksen I jakson kaikkien määräysten nimeämisestä luokkaan A kuuluviksi sitoumuksiksi. Lisäksi Hongkong osallistui neuvotteluihin informaatioteknologiasopimuksen, palvelukauppasopimuksen ja ympäristöhyödykkeitä koskevan sopimuksen laajentamisesta. Täydentääkseen nykyisten vapaakauppasopimustensa verkostoa Hongkong aloitti heinäkuussa 2014 vapaakauppasopimusneuvottelut ASEANin kanssa. Hongkongin hallitus lupasi säilyttää kestävän talouskasvun edellytyksenä sellaisten ongelmien ratkaisemiselle, jotka liittyvät asuntotuotantoon, köyhyyteen, väestön ikääntymiseen ja ympäristöön. Julkaistuaan vuonna 2013 ensimmäiset köyhyysrajatiedot, joiden mukaan köyhyysaste oli 15,2 prosenttia, hallitus asetti poliittiseksi tavoitteekseen lisätä työllisyyttä ja parantaa sosiaaliturvajärjestelmää. Vuonna 2014 toteutettuja konkreettisia toimia köyhyyden vähentämiseksi olivat muun muassa pienituloisille perheille tarkoitettu avustusjärjestelmä sekä kertaluonteinen tuki pienituloisille ryhmille. Vanhusten terveydenhuollon palveluseteliä koskevassa kokeiluhankkeessa palvelusetelien kokonaisarvo kaksinkertaistettiin 2 000 Hongkongin dollariin vuonna 2014, ja lisäksi ikääntyneille kansalaisille myönnettiin uusia joukkoliikennealennuksia. Hallitus hankki hoitokotipaikkoja Shenzhenistä ja keskusteli samanlaisista järjestelyistä myös muualla Manner-Kiinassa.

Ajatuksen ”tulevaisuusrahastosta”, jolla voitaisiin rahoittaa infrastruktuuria jatkuvien alijäämien aikana, esitti ensimmäisenä valtiovarainministeri John Tsang vuosia 2014–2015 koskevassa talousarviossaan. Hongkongilla on perinteisesti ollut vahva julkisen talouden rahoitusasema (ja tasapainoinen talousarvio) sekä suuret varannot. John Tsang kuitenkin kehotti varovaisuuteen pitkän aikavälin rahoitusvakauden osalta. Hän varoitti, että Hongkongissa saattaisi syntyä rakenteellisia alijäämiä 7–15 vuoden kuluttua, kun sen talous on kypsynyt ja väestön ikääntyminen hidastaa talouskasvua. Hallitus on alkanut tutkia vaihtoehtoja ikääntyvän väestön tarpeisiin vastaamiseksi. Näitä ovat esimerkiksi eläketurva ja vapaaehtoinen sairausvakuutusjärjestelmä. Hongkongin asuntohinnat ovat nousseet jatkuvasti viiden vuoden ajan ja kuuluvat nyt maailman korkeimpiin. Kysyntää ovat lisänneet matalat korot ja valuutan vakaus, kun taas maa-alan tarjonta, jota hallitus sääntelee, vähenee asteittain. Kysynnän hillitsemiseksi otettiin vuosina 2010–2013 käyttöön joukko hallinnollisia toimenpiteitä, kuten kiinteistöliiketoimia koskeva leimavero. Tästä huolimatta asuntohinnat nousivat vuonna 2014 edelleen, tosin hitaammin. Asuntojen hinnat ovat edelleen liian korkeita useimmille nuorille. Kiinteistöjen hintojen nopea nousu on osaltaan edistänyt myös varallisuuserojen kasvua. Hallitus käynnisti uuden pitkän aikavälin asuntostrategian, jolla on tarkoitus auttaa kaikkia niitä, jotka tarvitsevat kohtuuhintaisen asumisratkaisun. Seuraavien kymmenen vuoden aikana hallituksen tavoitteena on luoda 470 000 uutta yksikköä siten, että julkinen asuntotuotanto kattaa 60 prosenttia kaikesta asuntotuotannosta. Innovointia ja teknologiaa korostettiin talouskehityksen edistämisen tukipilareina rahoituspalveluiden, matkailun, kaupan ja logistiikan, ammattilaispalveluiden ja muiden tuottajaperäisten palveluiden alalla. Hallitus tuki niitä ylläpitämällä liiketoiminnan kannalta suotuisaa sääntely-ympäristöä ja investoimalla infrastruktuuriin. Suuria liikenneverkkoinvestointeja tehtiin muun muassa seuraaviin: Hongkong–Zhuhai–Macao-siltayhteys, Hongkongin osuus Guangzhou–Shenzhen–Hongkong-pikajunayhteydestä ja kaupungin sisäisen raidejoukkoliikenneverkoston laajentaminen. Vaikka Hongkong on ydinaloillaan edelleen erittäin kilpailukykyinen, se kohtaa kiristyvää kilpailua toisaalta Manner-Kiinan kaupunkien, kuten Shanghain ja Shenzhenin, ja toisaalta muiden kansainvälisten rahoituskeskusten taholta. Tarjolla olevan maa-alan rajallisuus, infrastruktuurirajoitteet ja nousevat työvoimakustannukset merkitsevät sitä, että Hongkongin palveluntarjoajien on entistä olennaisempaa kilpailla sellaisilla seikoilla kuin laatu, nopeus ja innovointi. Sääntelyn osalta Hongkong on pyrkinyt säilyttämään oikeudenmukaisen ja kilpailukykyisen liiketoimintaympäristön. Vuonna 2014 toteutettiin joukko sääntelyyn liittyviä toimia, joita olivat muun muassa kilpailuasetuksen täytäntöönpano, uudet verotusta koskevat ilmoitukset sekä toimenpiteet rahanpesun ehkäisemiseksi. Hongkongin ensimmäinen kattava kilpailulaki hyväksyttiin lainsäädäntöneuvostossa vuonna 2012. Vuonna 2013 perustettiin Hongkongin kilpailukomissio ja kilpailutuomioistuinta koskevat säännökset tulivat voimaan. Vuonna 2014 Hongkongin kilpailukomissio ja Hongkongin viestintäviranomainen julkaisivat luonnoksen kilpailuasetuksen täytäntöönpanoa koskeviksi ohjeiksi. Syyskuussa 2014 Hongkong ilmoitti noudattavansa uutta maailmanlaajuista standardia, joka koskee automaattista tietojenvaihtoa verotuksen avoimuuden tehostamiseksi ja rajatylittävän veronkierron torjumiseksi. Hongkongin hallitus totesi, että verotietoja voitaisiin vaihtaa ensimmäisen kerran viimeistään vuoden 2018 lopussa, jos lainsäädäntöelin hyväksyy asiaa koskevan lain vuoteen 2016 mennessä. Hongkong tarkasteli edelleen lakiin ja sääntelyyn perustuvia vaatimuksiaan rahanpesun torjunnan alalla. Rahanpesunvastaisen toimintaryhmän (FATF) jäsenyyden myötä Hongkongia on tarkoitus tarkastella seuraavan kerran vuonna 2018. Edellisessä arvioinnissa vuonna 2008 Hongkongin todettiin noudattavan toimintaryhmän standardeja osittain. Parannettavaa kuitenkin oli. Lokakuussa 2012 FATF kuitenkin totesi, että Hongkong oli edistynyt havaittujen puutteiden korjaamisessa merkittävästi. FATF katsoi, että Hongkongin rahanpesunvastainen valvonta oli tehokasta pankki-, vakuutus- ja arvopaperialalla. Monilla rahoitussektorin ulkopuolisilla aloilla, kuten kiinteistöalalla, se oli kuitenkin heikkoa tai sitä ei ollut lainkaan. EU:n ja Hongkongin kahdenväliset suhteet ja yhteistyö EU ja Hongkong kehittivät ja lujittivat vuonna 2014 edelleen kahdenvälisiä suhteitaan. EU säilytti asemansa Hongkongin toiseksi suurimpana kauppakumppanina Manner-Kiinan jälkeen, kun taas Hongkongilla oli edelleen merkittävä rooli kaupan keskuksena ja kauppa- ja investointivirtojen kanavana molempiin suuntiin EU:n ja Manner-Kiinan välillä. Kahdenvälinen tavarakauppa EU:n ja Hongkongin välillä pieneni 1 prosentilla, 45,3 miljardiin euroon vuonna 2014. Samalla EU:n kauppataseen ylijäämä kasvoi 24 miljardiin euroon. Suurin osa Hongkongissa toimivista ulkomaisista yrityksistä on edelleen lähtöisin EU:sta. Vuonna 2014 niitä oli 1 937. Niiden liiketoiminta Hongkongissa käsittää useita eri toimialoja, lähinnä rahoitus- ja yrityspalvelut, kauppa, logistiikka, rakentaminen ja vähittäiskauppa. EU:n liikeyritykset ovat keskeisiä toimijoita Hongkongin pankki-, vakuutus- ja arvopaperialalla. Niinpä Hongkongissa asuu ja työskentelee suuri määrä eurooppalaisia, eniten brittejä ja ranskalaisia. EU:n ja Hongkongin suhteet kukoistivat edelleen investointien alalla. Vuonna 2013 EU:sta Hongkongiin suuntautuvien suorien ulkomaisten sijoitusten yhteissumma oli 10 miljardia euroa ja Hongkongista EU:hun suuntautuvien suorien ulkomaisten sijoitusten yhteissumma oli 3,9 miljardia euroa. Vuoden 2013 lopussa Hongkongissa olevien EU:n sijoitusten määrä oli 88,5 miljardia euroa ja EU:ssa olevien Hongkongin sijoitusten määrä puolestaan oli samaan aikaan 46,2 miljardia euroa. Hongkong on edelleen EU:n ja Kiinan välisen kaupan ja investoinnin keskeinen kanava ja tarjoaa näin ollen EU:n talouden toimijoille arvokkaita mahdollisuuksia. Huomattava määrä EU:n liikeyrityksiä on rekisteröitynyt Hongkongin ja Manner-Kiinan välisen CEPA-järjestelyn mukaisiksi Hongkongin palveluntarjoajiksi, ja suurin osa CEPAa käyttävistä ulkomaalaisista yrityksistä onkin peräisin EU:sta. Kun otetaan huomioon CEPAn tarjoamat mahdollisuudet, EU ja Hongkong käynnistävät säännöllisen vuoropuhelun CEPAn kehityksestä ja tarkastelevat mahdollisuuksia hyödyntää EU:n yrityksille ja sijoittajille tarjoutuvat mahdollisuudet mahdollisimman tehokkaasti. Brysselissä pidettiin 11. marraskuuta 2014 kahdeksas EU:n ja Hongkongin rakenteellisen vuoropuhelun kokous virallisten kahdenvälisten suhteiden puitteissa. Asialistan tärkeimpiä aiheita olivat talouspolitiikka, rahoitusalan uusi sääntelyjärjestelmä, immateriaalioikeuksien suojelun tehostaminen ja Hongkongin päätös panna täytäntöön veroasioita koskevien taloudellisten tietojen automaattista vaihtamista koskeva uusi maailmanlaajuinen standardi. Osapuolet kävivät keskusteluja myös uusista keskipitkän aikavälin tavoitteista suhteidensa syventämiseksi. EU:n toimielimistä tehtiin Hongkongiin vuonna 2014 useita korkean tason vierailuja. Euroopan komission jäsen Michel Barnier (sisämarkkinat ja palvelut) vieraili siellä tammikuussa ja komission jäsen Algirdas Semeta (verotus, tulliasiat, tilastotoimi, sisäinen tarkastus ja petostentorjunta) toukokuussa. Jälkimmäisen vierailun ansiosta Hongkongissa tapahtui myönteistä kehitystä kahdella rintamalla: veroasioita ja tulliyhteistyötä koskevien taloudellisten tietojen automaattisen vaihtamisen alalla sekä immateriaalioikeuksien täytäntöönpanoon liittyvissä kysymyksissä. Euroopan parlamentin jäsenten valtuuskunta vieraili Hongkongissa tammikuussa. Hongkongin erityishallintoalueen hallintojohtaja Chun-ying Leung vieraili Brysselissä toukokuussa ja tapasi tuolloin Eurooppa-neuvoston puheenjohtajan Herman Van Rompuyn ja Euroopan komission puheenjohtajan José Manuel Barroson. Myös opetusministeri Eddie Ng Hak-kim ja finanssipalveluista ja valtionomaisuudesta vastaava ministeri, professori KC Chan vierailivat Brysselissä vuonna 2014 ja tapasivat samoja asioita EU:ssa käsitteleviä ihmisiä. EU ja Hongkong sopivat pyrkivänsä laatimaan toimintasuunnitelman, jonka tavoitteena on kehittää edelleen tulliyhteistyötä immateriaalioikeuksia rikkovien tavaroiden kansainväliseen kauppaan puuttumiseksi toimitusketjun kaikissa vaiheissa.